**Επιχείρημα είναι μια σειρά αλληλένδετων προτάσεων, που σχηματίζεται για να κάνει φανερή (να αποδείξει) την αλήθεια μιας γνώμης (μιας πρότασης).**

Βασικά συστατικά  της δομής του επιχειρήματος είναι οι προκείμενες προτάσεις  και το συμπέρασμα.

**Αναγνώριση επιχειρήματος**

Για να εντοπίσουμε ένα επιχείρημα, αναζητάμε τις διαρθρωτικές λέξεις ή φράσεις  που λειτουργούν ως δείκτες των προκείμενων προτάσεων και του συμπεράσματος.

Λέξεις και φράσεις που δηλώνουν τις προκείμενες είναι: επειδή, καθόσον, διότι, εξαιτίας, γιατί, εφόσον, όταν (με την αιτιολογική του σημασία), γι΄ αυτόν το λόγο, ο λόγος είναι ότι, λόγω του ότι, αν λάβουμε υπόψη, δεδομένου ότι, αν ισχύει ότι, αν αληθεύει ότι, αν δεχτούμε ότι.

Λέξεις και φράσεις που δηλώνουν το συμπέρασμα είναι: επομένως, συνεπώς, κατά συνέπεια, άρα, λοιπόν, οπότε, τότε ( όχι με τη χρονική σημασία), έτσι  (όχι με την τροπική σημασία), μπορούμε να συμπεράνουμε ότι, αποδεικνύεται ότι, αυτό σημαίνει ότι, συνάγουμε ότι, συνεπάγεται ότι, μπορούμε να δεχτούμε ότι, μπορούμε να συμπεράνουμε ότι, οδηγούμαστε στο συμπέρασμα ότι, τα στοιχεία αυτά ενισχύουν την άποψη μας ότι, όλα τα στοιχεία οδηγούν στο συμπέρασμα ότι, όλες οι ενδείξεις οδηγούν στο συμπέρασμα ότι.

Αφού εντοπίσουμε τις προτάσεις που συνθέτουν το επιχείρημα, εξετάζουμε αν εκφράζει  παραγωγικό ή επαγωγικό συλλογισμό.

**Συλλογισμοί**

**Συλλογισμός είναι η μέθοδος, η διαδικασία με την οποία ο νους καταστρώνει (οργανώνει) ένα επιχείρημα.**

**Διακρίνονται ανάλογα με την πορεία που ακολουθεί η σκέψη μας σε παραγωγικούς, επαγωγικούς και αναλογικούς.**

**Ανάλογα επίσης με τον αριθμό των προκείμενων προτάσεων διακρίνονται σε άμεσους (όταν η προκείμενη που οδηγεί στο συμπέρασμα είναι μία) και έμμεσους (όταν οι προκείμενες είναι δύο ή περισσότερες).**

Βασικό γνώρισμα του παραγωγικού συλλογισμού είναι ότι έχουμε**πάντα** ως αφετηρία μια **γενικά αποδεκτή αρχή**(επιστημονική, ηθική, κοινωνική, πολιτική), και προσπαθούμε να δείξουμε ότι η αρχή αυτή εφαρμόζεται σε μία συγκεκριμένη περίπτωση.

Τρία είναι τα είδη του παραγωγικού συλλογισμού:

**Οι παραγωγικοί κατηγορικοί συλλογισμοί**στους οποίους οι προκείμενες είναι κατηγορικές προτάσεις, δηλαδή προτάσεις που έχουν τη δομή: **υποκείμενο- κατηγόρημα.**

Συμπληρώστε το συλλογισμό,  δίνοντας τη β΄προκείμενη και το συμπέρασμα:

Οι πλανήτες του ηλιακού μας συστήματος είναι σώματα που κινούνται σε ελλειπτική τροχιά γύρω από τον ήλιο.

**Οι παραγωγικοί υποθετικοί συλλογισμοί** είναι αυτοί που έστω και μία προκείμενή τους είναι **υποθετική πρόταση**.

Κάντε το ίδιο, όπως και παραπάνω:

**Αν** η εθνική οικονομία μιας χώρας βρίσκεται υπό κατάρρευση λόγω εξωτερικού δανεισμού, (**τότε**) αυτή η χώρα δεν μπορεί να ασκήσει ανεξάρτητη εξωτερική πολιτική.

**Οι παραγωγικοί διαζευκτικοί συλλογισμοί** είναι αυτοί στους οποίους μία τουλάχιστον προκείμενη είναι **διαζευκτική πρόταση**.

Ολοκληρώστε το συλλογισμό:

**Το ότι** δε γέλασες με το ανέκδοτο σημαίνει  ή ότι δεν έχεις την αίσθηση του χιούμορ ή ότι δεν το άκουσες.

Γνωρίζω όμως ότι η ακοή σου είναι πολύ καλή.

**Οι επαγωγικοί συλλογισμοί** δεν μας παρέχουν την πολυτέλεια να στηριχτούμε στη βεβαιότητα της αλήθειας μιας γενικής αρχής, αφού ξεκινάμε από **το μερικό**, **το ειδικό** και οδηγούμαστε σε ένα **πιθανό συμπέρασμα** με τρεις τρόπους.

**Στον επαγωγικό συλλογισμό με γενίκευση**, αρχίζουμε με παρατηρήσεις, μετρήσεις, πειραματικά δεδομένα, μαρτυρίες, στατιστικά στοιχεία, γεγονότα και περιστατικά δηλαδή από συγκεκριμένες περιπτώσεις-, με σκοπό να φτάσουμε σε ένα γενικό συμπέρασμα. Η μετάβαση από τις επιμέρους περιπτώσεις στο γενικό συμπέρασμα λέγεται **επαγωγικό άλμα**.

**Ο πιθανολογικός χαρακτήρας της γενίκευσης** εκφράζεται με διατυπώσεις του τύπου:

Είναι πιθανόν να, είναι σχεδόν βέβαιο ότι, ίσως, θα μπορούσε να, σχεδόν όλοι(όλες. όλα), το μεγαλύτερο ποσοστό.

Δώστε το πιθανολογικό συμπέρασμα του συλλογισμού:

Τους τελευταίους χειμώνες χιόνισε στην Αθήνα.

**Στον αναλογικό συλλογισμό** από τα επιμέρους συμπεραίνουμε για τα επιμέρους.

**Η αναλογία** μπορεί να είναι **κυριολεκτική ή μεταφορική**. Μεταφορική λέγεται όταν χρησιμοποιούμε **παρομοίωση ή μεταφορά**.

Να αναγνωρίσετε το είδος της αναλογίας και να συμπληρώσετε τους συλλογισμούς:

1. Μπορούμε **να παρομοιάσουμε** τον ανθρώπινο οργανισμό με ένα εργοστάσιο. **όπως** το εργοστάσιο χρειάζεται πρώτες ύλες και ενέργεια για την παραγωγή αγαθών, **έτσι και**

2. Τα χωριά στους πρόποδες του Παγγαίου παρουσιάζουν αυξημένη τουριστική κίνηση λόγω του φυσικού τους κάλλους.

Τα χωριά στους πρόποδες του Βερμίου διαθέτουν φυσικό κάλλος.

Είναι σίγουρο ή πιθανόν;

**Στον επαγωγικό συλλογισμό αιτίας ? αποτελέσματος**, εξετάζουμε να δύο ή περισσότερα γεγονότα συνδέονται με σχέση αιτίας- αποτελέσματος. Αν δηλαδή ένα γεγονός Α αποτελεί την αιτία για την εμφάνιση ενός άλλου γεγονότος Β. Με δεδομένο ότι**η αιτία προηγείται πάντα του αποτελέσματος πρέπει να αποφύγουμε την παγίδα να συνδέσουμε αιτιακά δύο τυχαία διαδοχικά γεγονότα. Αυτή η πλάνη γεννά τις προλήψεις:**

Ήταν επόμενο να μου πάνε όλα στραβά σήμερα, αφού είδα στον ύπνο μου πως ήμουν ντυμένη στα μαύρα.

Εξετάζουμε επίσης**αν η αιτία είναι αναγκαία και επαρκής συνθήκη,**για να προκληθεί το αποτέλεσμα:

1.**Όποτε** πνέουν ισχυροί άνεμοι ο απόπλους απαγορεύεται.

  Αύριο **ενδέχεται** να πνέουν ισχυροί άνεμοι.

**Επομένως**

2.**Λόγω του ότι** η τηλεόραση μονοπωλεί τη διασκέδασή μας **και επιπλέον** περιορίζει τις σχέσεις μας, **συμπεραίνουμε πως** η τηλεόραση ευθύνεται για την κακή αξιοποίηση του ελεύθερου χρόνου μας.

Καλό είναι να αποφεύγεται και **η υπεραπλούστευση της σχέσης μεταξύ αιτίου- αιτιατού, η προβολή δηλαδή μιας μερικής αιτίας ως της μοναδικής.**

Εξετάστε το συλλογισμό:

Η ελληνική Επανάσταση πέτυχε χάρη στη συμβολή των τριών  ναυτικών νησιών, της Ύδρας, των Σπετσών και  των Ψαρών.

**Αξιολόγηση παραγωγικού επιχειρήματος**

Τα κριτήρια αξιολόγησης είναι τρία:**η εγκυρότητα, η αλήθεια και η ορθότητα.**

Με την **εγκυρότητα** ελέγχουμε τον τρόπο οργάνωσης του επιχειρήματος. Ελέγχουμε τη σχέση ανάμεσα στις προκείμενες και το συμπέρασμα, τον τρόπο δηλαδή, με τον οποίο προκύπτει αυτό.

**Αλήθεια** χαρακτηρίζει μία πρόταση που εκφράζει ένα γεγονός, μια αρχή ή μια ιδέα που ανταποκρίνεται στην πραγματικότητα ή είναι γενικά αποδεκτή.

Εξετάστε την αλήθεια των προτάσεων:

Όπου λείπει το νερό, δεν ευδοκιμούν φυτά.

Οι άνθρωποι που γυρίζουν στο σπίτι τους μετά τις 12 το βράδυ δεν πετυχαίνουν στη ζωή.

Όσοι έχουν χρήματα είναι ευτυχισμένοι.

**Η ορθότητα** ενός επιχειρήματος εξαρτάται από **την εγκυρότητά** του και **την αλήθεια**των προτάσεων του.

Να εξετάσετε την ορθότητα του  συλλογισμού:

Οι άνθρωποι που έχουν πτυχίο ανώτατης πανεπιστημιακής σχολής είναι υπεύθυνοι επαγγελματίες.

Ο υπάλληλος της δημαρχίας που με εξυπηρέτησε ήταν υπεύθυνος επαγγελματίας.

**Συμπεραίνω λοιπόν** ότι ο υπάλληλος αυτός έχει πτυχίο ανώτατης πανεπιστημιακής σχολής.

**Να εντοπίσετε τη συλλογιστική πορεία που ακολουθείται στις επόμενες παραγράφους και να αιτιολογήσετε την απάντησή σας.**

**1.** Οι νεωτερισμοί, οι παραφθορές, οι μετατροπές, οι παραλλαγές, οι προσθαφαιρέσεις λέξεων δεν έχουν να κάνουν με τη γλωσσική πενία ή με την έλλειψη ικανότητας για μάθηση, αλλά κυρίως με τις εφηβικές ανησυχίες, με την ανάγκη των εφήβων για επιβεβαίωση, για διαφοροποίηση από τους άλλους και με την άρνησή τους να δεχτούν κάτι ήδη «μασημένο». Γενικά, η γλώσσα των εφήβων εκφράζει τις αντιφάσεις τους, τα κενά τους, τις αμφιταλαντεύσεις τους, τις αναζητήσεις τους, την ανάγκη αλλαγής και ανανέωσης, την επαναδόμηση του ψυχισμού τους καθώς και της ταυτότητάς τους.

**2.** Τα αναλφάβητα άτομα αντιμετωπίζουν σοβαρές δυσκολίες τόσο σε καθημερινές δραστηριότητες (κατανόηση εγγράφων, λογαριασμών, πινακίδων κ.ά.) και στην επαγγελματική τους ζωή, όσο και στις σχέσεις τους με το κοινωνικό και πολιτιστικό περιβάλλον. Αρχικά, το άτομο απομακρύνεται από τους γύρω του και αποξενώνεται, καθώς νιώθει μειονεκτικά. Στη συνέχεια, νιώθει αδύναμο όσον αφορά στην ενημέρωσή του, αλλά και εξαρτημένο από τους γύρω του, αφού χρειάζεται μονίμως τη βοήθειά τους και συχνά γίνεται αντικείμενο εκμετάλλευσης. Επιπλέον, το άτομο έχει σαφώς λιγότερες επαγγελματικές ευκαιρίες από κάποιον μορφωμένο και έτσι αυτομάτως εντάσσεται σε μια «κατώτερη» κοινωνική ομάδα.

**3.** Ο έφηβος έχει ανάγκη να του αναγνωρίζουν ελευθερία και αυτονομία. Χρειάζεται το δικό του χώρο, ο οποίος συμβολίζει την ατομικότητα και τη διαφορετικότητά του. Οι προσωπικές επιλογές στο ντύσιμο, η διευθέτηση του προσωπικού χώρου και χρόνου, η επιλογή των φίλων, του τρόπου διασκέδασης, της ελευθερίας λόγου και πράξεων, η ανάληψη ορισμένων ευθυνών και η αναγνώριση από τους γονείς των ικανοτήτων του είναι τα στοιχεία που συντελούν στην απόκτηση ξεχωριστής αυτόνομης ταυτότητας και συνθέτουν την αλλαγή της σχέσης του παιδιού με τους γονείς του.

**4.** Γενικά, από τα αρχαία ακόμη χρόνια, τα ρούχα δεν ικανοποιούσαν μόνο την ανάγκη προστασίας από το κρύο και τη ζέστη, αλλά εξυπηρετούσαν εκφραστικούς και κοινωνικούς σκοπούς. Στις μέρες μας ειδικότερα, τα ρούχα δίνουν την πρώτη εντύπωση για ένα άτομο και εκφράζουν στοιχεία της προσωπικότητάς του. Η εξωτερική εμφάνιση ενός ατόμου μας δίνει πληροφορίες για την καταγωγή του, το επάγγελμά του, για την οικονομική του κατάσταση και την κοινωνική του θέση.

**5.** Η κοινωνιολογία, και ιδιαίτερα η κοινωνική ψυχολογία ενδιαφέρεται για τις αλλαγές που υφίσταται η κοινωνική ομάδα των ηλικιωμένων στις σχέσεις της με τις άλλες κοινωνικές ομάδες. Ειδικότερα, παρατηρεί ότι αλλάζει ο ρόλος των ηλικιωμένων μέσα στην οικογένεια και η σχέση τους με τον χώρο της εργασίας τους, εφόσον μετά τη συνταξιοδότηση απομακρύνονται από αυτόν και συχνά ζουν στο περιθώριο. Ακόμη, μελετά το πώς μεταβάλλεται η συμπεριφορά της κοινωνίας απέναντι στους ηλικιωμένους και αυτών απέναντι στην κοινωνία, γεγονός που οφείλεται κυρίως στον περιορισμό των δραστηριοτήτων τους.

**6.** Ας πάρουμε την περίπτωση των ανθρώπων της τρίτης ηλικίας. Οι περισσότεροι άνθρωποι σε αυτήν την ηλικία ίσως έχουν για πρώτη φορά στη ζωή τους αρκετό ελεύθερο χρόνο, για να τον χρησιμοποιήσουν, όπως επιθυμούν. Θα μπορούσαν, όμως, όλοι να περάσουν ευχάριστα τον χρόνο τους σε μια πλατεία; Σίγουρα κάποιοι και κάποιες το κάνουν. Μάλλον όσοι και όσες έχουν ήδη ένα κύκλο γνωστών βρίσκονται μεταξύ τους στις πλατείες. Κάποιος παππούς όμως ή κάποια γιαγιά που δεν έχει έναν τέτοιο κύκλο, πόσο εύκολο είναι να κοινωνικοποιηθεί σε μια πλατεία, να γνωρίσει άλλους ανθρώπους και να αναπτύξει σχέσεις φιλίας;

**7.** Ο άνθρωπος από παμπάλαιους χρόνους έχει επινοήσει τις «λέξεις» και την πλοκή τους, ως αληθινές απεικονίσεις ή ως συμβολικές παραστάσεις πραγμάτων και γεγονότων, για να συνεννοείται με τους ομοίους του. Να εκφράζει τις σκέψεις και τα αισθήματα, τις επιδιώξεις, τις διαθέσεις και τις επιθυμίες του, και να επικοινωνεί μαζί τους. Οι λέξεις όμως έγιναν όχι μόνο για να αποκαλύπτουν, αλλά και για να κρύβουν από τον άλλο τα ψυχικά μας βιώματα, όταν από ντροπή, συμφέρον ή δόλο θέλουμε να τα αποσιωπήσουμε ή να τα παραμορφώσουμε.

**8.** Συνομιλούμε λίγο και οι λέξεις για τον καθένα από μας εγγράφονται σε διαφορετικά λεξιλόγια: έτσι προκύπτουν διαρκώς παρεξηγήσεις. Σε μερικές περιπτώσεις μάλιστα υπάρχει εξαρχής μεγάλη απόσταση, συσσωρευμένη πικρία, παράπονα ανείπωτα: όλα αυτά κάνουν ύποπτα τα λόγια. Οι διαφορές φύλου, ηλικίας, κοινωνικού περιβάλλοντος έχουν το ίδιο αποτέλεσμα. Και αφήνουμε την απόσταση να μεγαλώνει μέχρι το σημείο να μην παίζουν πια κανέναν ρόλο οι λέξεις. Τότε δημιουργείται δυσφορία - δυσφορία μεταξύ των γενεών και μεταξύ των συζύγων, μεταξύ των τάξεων και μεταξύ των φίλων. Το βάρος όλων αυτών που δεν μπορούν να ειπωθούν δημιουργεί ένα κλίμα εκνευρισμού και απογοήτευσης που φθείρει την έννοια ακόμα και των πιο απλών φράσεων και χειρονομιών. Έτσι, μπορεί να φαίνεται σε μερικούς ότι η καθημερινή ακατανοησία είναι σύμφυτη με την ανθρώπινη κατάσταση.

**Ασκήσεις**

**Να βρεθεί η συλλογιστική πορεία (παραγωγική – επαγωγική) στις παρακάτω παραγράφους**

1. Ανέκαθεν η οικονομική δράση του ανθρώπου ήταν μια δράση μέσα στη φύση και πάνω στη φύση. Αν στην πρώτη φάση της ιστορικής εξέλιξης των σχέσεων του ανθρώπου με αυτήν το κυρίαρχο γνώρισμα στάθηκε η εξάρτηση του ανθρώπου από τις δυνάμεις της φύσης και του περιβάλλοντος, στη δεύτερη και πιο πρόσφατη φάση, και μάλιστα από τη βιομηχανική επανάσταση και μετά, η σχέση μεταβάλλεται και το κυρίαρχο γνώρισμα γίνεται πλέον η υποταγή της φύσης στον άνθρωπο. Έτσι, ενώ αρχικά και επί μακρόν έκτοτε η φυσική τάξη φάνηκε να επιβάλλεται στον άνθρωπο, στη συνέχεια και ιδίως τα τελευταία 200 περίπου χρόνια η ανθρώπινη τάξη (ή αταξία) επιβλήθηκε πάνω στη φύση και το περιβάλλον.

2. Πολλοί υπεύθυνοι του Άουσβιτς ήταν αναγνώστες του Γκαίτε και λάτρεις του Μπραμς. Δεν πιστεύω ότι η διάδοση της λογοτεχνικής παιδείας και της μουσικής καλλιέργειας συντελεί απαραιτήτως στην πρόοδο του καλού.

3. Ο τουρισμός γενικά, κυρίως δε σε χώρες μικρές σαν την Ελλάδα, αποτελεί μια ανθρώπινη δραστηριότητα η οποία εντάσσεται στις προσπάθειες οικονομικής ανάπτυξης της χώρας, περιέχει όμως πολλά στοιχεία αστάθειας στις σχέσεις ανθρώπου και περιβάλλοντος και περικλείει πολλούς κινδύνους. Αρκεί να θυμηθούμε ότι σε μικρές κοινωνίες (π.χ. νησιά) ο ανθρώπινος πληθυσμός στην τουριστική περίοδο μπορεί και να δεκαπλασιαστεί, με όλα τα επακόλουθα αυτής της αύξησης για τους τοπικούς φυσικούς πόρους, τους ρυθμούς ζωής της συγκεκριμένης κοινότητας και τον πολιτισμό της. Σε αυτή την κλίμακα του κοινωνικού φαινομένου της απότομης πληθυσμιακής επίθεσης η συμβατική λύση που δίνει ο βιομηχανοποιημένος τουρισμός είναι κατ' ανάγκη επιθετική. Μεγάλα ξενοδοχειακά συγκροτήματα βιάζουν πολλές φορές το περιβάλλον, «πακέτα» για την καλύτερη «εκμετάλλευση» των τουριστών ετοιμάζονται, αγροτικά προϊόντα γεμάτα χημικά στοιχεία και κακότεχνα προϊόντα «δήθεν» λαϊκής τέχνης παράγονται.

4. Δεν έχουμε άλλη επιλογή από το να είμαστε ανταγωνιστικοί. Από το να πετύχουμε, δηλαδή, να οικοδομήσουμε μια υγιή οικονομία, από το να παρακολουθούμε τις τεχνολογικές εξελίξεις, από το να εξυγιάνουμε τον δημόσιο τομέα, από το να δημιουργήσουμε ένα κράτος ευέλικτο, χωρίς ωστόσο να υστερεί στους τομείς της κοινωνικής πρόνοιας και της φροντίδας προς τις ενδεείς οικονομικά και κοινωνικά κατηγορίες πολιτών. Μόνον έτσι θα πάψουμε να είμαστε και να χαρακτηριζόμαστε «ουραγοί της Ευρώπης» και «υπηρέτες των Ευρωπαίων». Η επίτευξη των στόχων σύγκλισης της ελληνικής οικονομίας με τα ευρωπαϊκά οικονομικά μεγέθη δεν είναι θέμα μόνο αριθμών. Είναι και θέμα ουσίας. Διότι η βελτίωση των οικονομικών μεγεθών μακροπρόθεσμα, αλλά σε ορισμένους τομείς και μεσοπρόθεσμα, οδηγεί στη βελτίωση του βιοτικού επιπέδου, των υπηρεσιών, του κράτους πρόνοιας και γενικότερα στη βελτίωση της ποιότητας ζωής για όλους μας.

5. Στη χώρα μας παράλληλα με τα περιστατικά κακοποίησης ή παραμέλησης παιδιών, που κάθε χρόνο έρχονται στο φως, θα πρέπει να αναλογιστούμε και άλλα προβλήματα που τείνουν να λάβουν χρόνιο χαρακτήρα: την εκμετάλλευση της παιδικής εργασίας καθώς και την αποστέρηση των δικαιωμάτων πρόσβασης στην εκπαίδευση και την περίθαλψη για τα παιδιά των μεταναστών ή άλλων κοινωνικών ομάδων. Όσο κι αν η εικόνα παραμένει συγκεχυμένη λόγω της έλλειψης επαρκών στοιχείων σε καμιά περίπτωση δεν μπορεί να θεωρηθεί απόλυτα ικανοποιητική. Τα δικαιώματα των παιδιών παραβιάζονται με τρόπους και έκταση, που κάθε άλλο παρά κολακεύουν τον πολιτισμό μας.

6. Η φαντασία είναι απαραίτητη για να καταλάβει κανείς την πραγματικότητα. Την αξία που έχει η φαντασία τη συναντά κανείς στα μαθηματικά. Γιατί, για να αποδείξεις ότι κάτι ισχύει, πρέπει πρώτα να περάσεις από την υπόθεση ότι δεν ισχύει. Αυτό κι αν απαιτεί φαντασία!

7. Σήμερα η συζήτηση για την κοινωνική αλλαγή επικεντρώνεται στο αίτημα για συνεργασία και συνύπαρξη των λαών, στην προσπάθεια να οδηγηθούμε από ένα πλήθος μικρών και μεγάλων κοινωνικών συνόλων σε μια ενιαία κοινότητα ανθρώπων. Το πιο απτό και προχωρημένο δείγμα δημιουργίας στην εποχή μας μιας ευρύτερης από τον παραδοσιακό τύπο κράτους κοινωνίας είναι ασφαλώς η Ευρωπαϊκή Ένωση. Το εγχείρημα, βέβαια, δεν είναι νέο στην ιστορία. Τηρουμένων των αναλογιών, τόσο κατά το απώτερο όσο και κατά το πρόσφατο παρελθόν, επιχειρήθηκε να δημιουργηθούν μεγάλοι κοινωνικοί σχηματισμοί. Έτσι, τον 4ο αιώνα π.Χ., ο Μέγας Αλέξανδρος κατόρθωσε να συνενώσει πολλές κοινωνίες ανθρώπων σε ένα ενιαίο κράτος, ενώ μόλις τον περασμένο αιώνα δημιουργήθηκαν οι συνασπισμοί της Σοβιετικής Ένωσης και της Γιουγκοσλαβίας. Η μοίρα όλων αυτών των προσπαθειών ήταν κοινή: κάποια στιγμή να διαλυθούν εις τα εξ ων συνετέθησαν.

ΕΠΑΝΑΛΗΠΤΙΚΕΣ 2003

8. Η Ελλάδα μετατρέπεται σταδιακά σε μια πολύ-πολιτισμική κοινωνία. Η εξέλιξη αυτή οπωσδήποτε περιπλέκει την κατάσταση, καθώς αναδεικνύει νέες κοινωνικές, θρησκευτικές και πολιτιστικές παραμέτρους του προβλήματος. Ταυτόχρονα, καθιστά πιο επιτακτική την ανάγκη να εκσυγχρονιστούν οι κρατικές υπηρεσίες προσαρμοζόμενες στα νέα δεδομένα και να συνεργαστούν αποτελεσματικότερα με το πλήθος των μη κυβερνητικών οργανώσεων που δραστηριοποιούνται στο έργο αυτό.

9. O περιπτεράς μου, ένας εξηντάρης λαϊκός τύπος, κουνούσε το κεφάλι του με αγανάκτηση. «Τι σόι άνθρωποι είναι αυτοί», ξέσπασε, «που δεν ανοίγουν εφημερίδα ούτε όταν την έχουν αγοράσει;» Αναφερόταν στους όχι λίγους πελάτες του που, αφού πάρουν στα χέρια τους και πληρώσουν την α ή τη β εφημερίδα, βγάζουν από μέσα το cd, το dvd ή όποιο άλλο, απαραίτητο πλέον, δώρο περικλείεται στο σελοφάν και πετούν το έντυπο σώμα στον πρώτο κάδο απορριμμάτων που βρίσκουν μπροστά τους.

Αλήθεια, τι σόι άνθρωποι; Τι σόι λαός; Για ποιο επίπεδο πολιτισμού και ποια ποιότητα ανθρώπων μιλάμε, όταν έχουμε έναν λαό που δε διαβάζει;

10. Θεσμοί που δοκιμάστηκαν στο παρελθόν επί αιώνες, που καθιερώθηκαν µε αίμα πολύ, έχουν πια διαβρωθεί. Η οικογένεια, που ήταν η ζεστή φωλιά όπου πλάθονταν κι οπλίζονταν ο άνθρωπος, κάθε μέρα γίνεται και πιο σκιώδης. Ο τρόπος ζωής που είχε το παρελθόν κληροδοτήσει από γενιά σε γενιά – τιμιότητα, ντροπή, αξιοπρέπεια και κοινωνική συνεργασία – κινδυνεύει και αναιρείται καθημερινά από την πρακτική της εποχής µας. Το παρελθόν, ως αυθεντία, ως πηγή κανόνων βίου, υποφέρει από δεινή αμφισβήτηση.

ΕΠΑΝΑΛΗΠΤΙΚΕΣ 2004

11. Λέγεται πως ο επιστήμονας ευθύνεται μόνο γι’ αυτό που κάνει και όχι για τον τρόπο με τον οποίο κάποιοι το χρησιμοποιούν. Όπως, δηλαδή, ο κατασκευαστής μαχαιριών είναι υπεύθυνος μόνο για την ποιότητα του προϊόντος του και όχι για την ενδεχόμενη φονική χρήση του, έτσι και ο επιστήμονας είναι υπόλογος μόνο για την ορθότητα των ανακαλύψεών του και όχι για τη βλαβερή αξιοποίησή τους. Και όπως δεν μπορεί να κατηγορείται ο πρώτος στην περίπτωση ενός φόνου, έτσι δεν μπορεί να κατηγορείται και ο δεύτερος στην περίπτωση, για παράδειγμα, ενός πολέμου.

12. Το ξεκίνημα του 21ου αιώνα μας φέρνει αντιμέτωπους με ποικίλα προβλήματα, την έκταση και τις συνέπειες των οποίων είναι δύσκολο να προβλέψει κανείς. Το δεύτερο ήμισυ του 20ού αιώνα επεφύλαξε πολλές εκπλήξεις στο χώρο της ανάπτυξης των νέων τεχνολογιών και στην πρόοδο της επιστήμης. Η παγκοσμιοποίηση της οικονομίας και της γνώσης έχει επιφέρει θεαματικές αλλαγές στην κοινωνική δομή και οργάνωση πολλών κρατών. Η «κοινωνία της πληροφορίας» κατέστησε αναγκαίο τον επαναπροσδιορισμό των μεθόδων και των τεχνικών της εργασίας και έθεσε σε νέα βάση το θέμα κατάκτησης της γνώσης. Σήμερα δεν έχει τόσο αξία η γνώση αυτή καθεαυτή, αφού εξελίσσεται με ταχύτατους ρυθμούς και παλιώνει προτού καν γίνει κτήμα των πολλών.

13. Φαίνεται πως η εποχή µας προτιμά να απορρίψει το παρελθόν. Κάθε μέρα που περνάει, η φωνή του παρελθόντος εξασθενεί, απομακρύνεται για τους περισσότερους από εμάς που επιδιώκουμε να ζήσουμε την εποχή µας και σπάνια σκεφτόμαστε να πάμε αντίθετα στο ρεύμα... Κάθε μέρα που περνάει, το παρελθόν ως Ιστορία, ως Τέχνη, ως στοχασμός, ως αποκάλυψη του μυστηρίου μέσα µας και γύρω µας δεν µας λέει τίποτε. Επισκεπτόμαστε ένα μουσείο και φεύγουμε από εκεί ασυγκίνητοι. Τριγυρνούμε σε µια πολιτεία που το παρελθόν την έχει ανυψώσει σε μνημείο κάλλους και Ιστορίας, και δε μένει ξύπνια μέσα µας παρά µια κοντόφθαλμη και δυσκίνητη περιέργεια ή, το χειρότερο, µια καταγέλαστη ματαιοδοξία πως βρισκόμαστε, πως γνωρίζουμε, πως σκεφτήκαμε τη φημισμένη αυτή πολιτεία. Αλλά βαθύτερα, αυτή η πολιτεία για µας δεν έχει φωνή, δεν έχει φυσιογνωμία, δεν µας φέρνει κανένα μήνυμα. Το παρελθόν της απομένει για τον εσωτερικό µας κόσμο βουβό.

ΕΠΑΝΑΛΗΠΤΙΚΕΣ 2004

14. Έπειτα, ας μην ξεχνούμε ότι ο άνθρωπος που δεν βλέπει ή δεν θέλει να αναγνωρίσει τα όριά του και να παραδεχτεί το «μη περαιτέρω», χάνει τον αυτοέλεγχο και από στιγμή σε στιγμή κινδυνεύει να παραπατήσει και να τσακιστεί. Οι τραγικοί ήρωες, που έχει πλάσει το θέατρο του πολιτισμού μας, αυτό το μοιραίο λάθος πλήρωσαν ακριβά. Έχασαν την επίγνωση των ορίων τους, των ανθρώπινων ορίων. Δεν κατάλαβαν ότι κάποια βαθιά χαραγμένη γραμμή σημαδεύει ένα ανυπέρβλητο σύνορο. Την αγνόησαν ή την περιφρόνησαν, και οι δείλαιοι πήδησαν την τάφρο. Τους είχε τυφλώσει το πάθος της δύναμης, του πλούτου, της δόξας. Όταν αντιλήφθηκαν τη μωρία τους, ήταν αργά: η ευτυχία είχε γλυστρήσει μέσ’ από τα χέρια τους, η ζωή με τις χαρές της είχε φύγει ανεπιστρεπτί...

ΕΠΑΝΑΛΗΠΤΙΚΕΣ 2005

15. Ἡ συνηθισμένη, ὡστόσο, μορφὴ τοῦ φανατισμοῦ εἶναι ἀληθινὰ ἀποκρουστική. Ὁ φανατικός, σ’ ὅλες τὶς ἐποχές, εἶναι στενοκέφαλος καὶ στενόκαρδος. Τὸ ὀπτικό του πεδίο εἶναι περιορισμένο καὶ τὸ πείσμα του ἀκατανίκητο. Ἀγνοεῖ τοὺς συμβιβασμούς, ἀλλ’ ἀγνοεῖ καὶ τὶς καλόπιστες κ’ εὐγενικὲς παραχωρήσεις. Φρουρὸς συχνὰ ἑνὸς δόγματος ποὺ ὑποστηρίζει τὶς ἐξοχότερες ἀρετές, ὅσο προχωρεῖ τὶς χάνει ὁ ἴδιος. Γίνεται ἀπάνθρωπος, ὠμός, σκαιός, ἀποθηριώνεται, γιὰ νὰ ἐξανθρωπίσει τοὺς ἀνθρώπους. Ὁ φανατισμὸς δημιουργεῖ καταστάσεις βρασμοῦ. Ἀλλὰ βρασμοῦ ἀπὸ ἐμπάθεια, μίσος, ἀκόμη κ’ ἐγκληματικὴ διάθεση. Ἂς θυμηθοῦμε τὰ ὁλοκαυτώματα κατὰ τὸ Μεσαίωνα καὶ τὴν Ἀναγέννηση. Θηρία καὶ ὄχι ἄνθρωποι τὰ ἐπραγματοποίησαν.

ΕΠΑΝΑΛΗΠΤΙΚΕΣ 2006

 16. Ένας ξένος συγγραφέας έχει κάνει την παρατήρηση ότι, αν ο Δάσκαλος δεν πλουτίζει ούτε ανακαινίζει τα επιστημονικά του εφόδια και τις επαγγελματικές του δεξιότητες, είναι γιατί έχει να κάνει πάντοτε με παιδιά, ανώριμους δηλαδή και με περιορισμένη ικανότητα ανθρώπους, που εύκολα δεσπόζει στον κύκλο τους. Επομένως, του λείπει ο «ανταγωνισμός» με ομοίους του, που είναι πάντοτε έτοιμοι και πολλές φορές ικανοί να του αμφισβητήσουν την υπεροχή, όπως συμβαίνει στα άλλα επαγγέλματα. Δεν χρειάζεται να «πολεμήσει» σκληρά και προς σκληρούς αντιπάλους, σαν τους βιοπαλαιστές· μέσα στην τάξη είναι ο «ένας», «ο παντογνώστης», «ο φωτισμένος». Ποια δύναμη και ποια σοφία μπορούν ν’ αντιπαρατάξουν στο «πνεύμα» του οι μικροί μαθητές; Και για τούτο επαναπαύεται στα λιγοστά πνευματικά του κεφάλαια.

ΠΑΝΕΛΛΑΔΙΚΕΣ 2004

17. Η μεγάλη αντοχή του πνευματικού δημιουργού γεννιέται και συντηρείται, κατά κύριο λόγο, από την ψυχή του. Η φλογερή αγάπη προς το έργο του και η πίστη η αδιάσειστη στον προορισμό αυτού του έργου είναι οι μεγάλες πηγές της δύναμης του. Αυτές δεν τον αφήνουν (και στην περίπτωση ακόμη της κλονισμένης υγείας) να λυγίσει. Ο άνθρωπος που αγαπάει και πιστεύει αυτό που κάνει, ζει όρθιος με την ψυχή του.

ΠΑΝΕΛΛΑΔΙΚΕΣ 2006

18. Ενόψει της νέας χιλιετίας, το ανθρώπινο γένος είναι υποχρεωμένο να σχεδιάσει ένα νέο εκπαιδευτικό σύστημα και να διαμορφώσει τους όρους ενός νέου πολιτισμού. Και είναι υποχρεωμένο να το πράξει τούτο -επιτρέψτε μου να επισημάνω- όχι γιατί το εκπαιδευτικό σύστημα και ο πολιτισμός του παρελθόντος απέτυχαν, αλλά διότι άλλαξε η κοινωνία. Τίποτε από όσα ο άνθρωπος μπορεί να σκεφθεί και να δημιουργήσει -αν πρόκειται να καταστεί βιώσιμο- δεν είναι δυνατό να υπάρξει ερήμην της κοινωνίας. Αλλάζουν οι κοινωνικές συνθήκες; Αλλάζουν, επίσης, οι ιδέες, οι πεποιθήσεις, οι μορφές της τέχνης, οι επιστημονικές αντιλήψεις και ούτω καθεξής.

ΕΠΑΝΑΛΗΠΤΙΚΕΣ 2003

19. Η ∆ημοκρατία περνάει στον καιρό μας και δοκιμασία και κρίση. Το πρόβλημά της είναι σύνθετο. Δοκιμασία για τη ∆ημοκρατία είναι η ανάγκη να κυβερνήσει ανθρώπινα σύνολα τεράστια, που ξεπερνάνε τα φυσικά της μέτρα. Γιατί το δημοκρατικό πολίτευμα είναι εφικτό εκεί όπου όλα βρίσκονται στα μέτρα του ανθρώπου, όπου η άσκηση της εξουσίας κι ο έλεγχός της είναι άμεσα ή σχεδόν άμεσα, όπου το άτομο έχει υπόσταση, δεν μεταβάλλεται σ’ απρόσωπη μονάδα μέσα σε αστρονομικό αριθμό.

ΕΠΑΝΑΛΗΠΤΙΚΕΣ 2008

20. Η γλωσσομάθεια είναι σήμερα περισσότερο αναγκαία από ποτέ, ως δεξιότητα που αυξάνει τις πιθανότητες να βρει κάποιος εργασία. Παρόμοια με τη γλωσσομάθεια, η εκπαίδευση στη χρήση των ηλεκτρονικών υπολογιστών, συνιστά μιαν εκ των ων ουκ άνευ δεξιότητα μέσα στην ψηφιακή εποχή. Άνθρωπος που δε γνωρίζει χειρισμό ηλεκτρονικών υπολογιστών και χρήση σχετικών προγραμμάτων, θα μειονεκτεί κατά πάσα πιθανότητα στην διαδικασία κάλυψης μιας θέσης εργασίας.

**Απαντήσεις**

1. Η παράγραφος αναπτύσσεται με **παραγωγική συλλογιστική πορεία**, διότι ξεκινάει από τα μία γενική διαπίστωση (Ανέκαθεν η οικονομική δράση του ανθρώπου ήταν μια δράση μέσα στη φύση και πάνω στη φύση) και εξειδικεύει ύστερα τις δράσεις μέσα και πάνω στη φύση.

2. Η παράγραφος αναπτύσσεται με **επαγωγική συλλογιστική πορεία**, διότι από τις επιμέρους περιπτώσεις των βασανιστών με Γκαίτε και Μπραμς καταλήγει σε μια γενικότερη άποψη για την πνευματική καλλιέργεια.

3. Η παράγραφος αναπτύσσεται με **παραγωγική συλλογιστική πορεία**, διότι ξεκινάει αναφερόμενη γενικά σε κινδύνους του τουρισμού και έπειτα συγκεκριμενοποιεί αυτούς τους κινδύνους.

4. Η παράγραφος αναπτύσσεται με **παραγωγική συλλογιστική πορεία**, διότι ξεκινάει από τη γενική ανάγκη «να είμαστε ανταγωνιστικοί» και έπειτα μεταβαίνει σε εξειδικεύσεις αυτής της ανταγωνιστικότητας

5. Η παράγραφος αναπτύσσεται με **επαγωγική συλλογιστική πορεία**, διότι ξεκινάει από την αναφορά συγκεκριμένων περιστατικών παραβίασης των δικαιωμάτων των παιδιών και καταλήγει στη γενική άποψη για τη χαμηλή ποιότητα του πολιτισμού μας.

 6. Η παράγραφος αναπτύσσεται με **παραγωγική συλλογιστική πορεία,** διότι ξεκινάει από τη γενική διαπίστωση ότι η φαντασία είναι αναγκαία για τη σύλληψη της πραγματικότητας και καταλήγει στην ωφέλεια της για τα μαθηματικά, μια ειδική επιστήμη.

 7. Η παράγραφος αναπτύσσεται με **παραγωγική συλλογιστική πορεία**, διότι ξεκινάει από τo γενικό αίτημα για συνεργασία και συνύπαρξη των λαών και εξειδικεύει στη συνέχεια με τις απόπειρες ενοποίησης όπως η Ευρωπαϊκή Ένωση, το κράτος του Μ. Αλεξάνδρου κ.λπ.

 8. Στην παράγραφο υπάρχει **παραγωγική συλλογιστική πορεία**, διότι αρχικά προβάλλεται η γενική διαπίστωση για μετατροπή της Ελλάδας σε πολυπολιτισμική κοινωνία και έπειτα παρουσιάζεται η ανάδειξη νέων εξειδικευμένων παραμέτρων και αναγκών του προβλήματος.

 9. Στην παράγραφο υπάρχει **επαγωγική συλλογιστική πορεία**, διότι ξεκινάει από ένα συγκεκριμένο περιστατικό (συμπεριφορά των νεοελλήνων κατά την αγορά μιας εφημερίδας) και καταλήγει σε μια γενική γνώμη για την ποιότητα και το επίπεδο του λαού.

 10. Στην παράγραφο υπάρχει **επαγωγική συλλογιστική πορεία**. Αρχικά προβάλλονται όψεις της διάβρωσης των θεσμών και στο τέλος προβάλλεται το γενικό συμπέρασμα ότι «Το παρελθόν, ως αυθεντία, ως πηγή κανόνων βίου, υποφέρει από δεινή αμφισβήτηση».

 11. Ο συλλογισμός στην παράγραφο είναι **αναλογικός**. Συσχετίζονται ο κατασκευαστής μαχαιριών και η απουσία δικής του ευθύνης για την κακή χρήση των μαχαιριών του με τον επιστήμονα και την απουσία των ευθυνών του στην υπόθεση του πολέμου.

 12. Στην παράγραφο υπάρχει **παραγωγική συλλογιστική πορεία**, διότι στη θεματική περίοδο μιλάει γενικά για ποικίλα προβλήματα και εκπλήξεις του 21 ου αιώνα και έπειτα εξειδικεύει σε κάποια από αυτά (νέες τεχνολογίες, επιστήμες κ.λπ.).

 13. Στην παράγραφο εντοπίζεται **παραγωγική συλλογιστική πορεία**, διότι ξεκινάει από τη γενική διαπίστωση πως «η εποχή µας προτιμά να απορρίψει το παρελθόν» και συνεχίζει προβάλλοντας ειδικές όψεις αυτής της απόρριψης («Επισκεπτόμαστε ένα μουσείο και φεύγουμε από εκεί ασυγκίνητοι, τριγυρνούμε σε µια πολιτεία που δε μένει ξύπνια μέσα µας κ.λπ.»

 14. Στην παράγραφο υπάρχει **παραγωγική συλλογιστική πορεία**, διότι στη θεματική περίοδο μιλάει γενικά για τον άνθρωπο που «δεν βλέπει ή δεν θέλει να αναγνωρίσει τα όριά του» και στη συνέχεια μεταβαίνει στην παρουσίαση της ειδικής περίπτωσης των τραγικών ηρώων και της ύβρεως που αυτοί έχουν διαπράξει.

 15. Στην παράγραφο υπάρχει **παραγωγική συλλογιστική πορεία.** Διατυπώνεται στη θεματική περίοδο η γενική διαπίστωση για το «αποκρουστικό πρόσωπο του φανατισμού» και έπειτα παρουσιάζονται οι ποικίλες και πολλαπλές συμπεριφορές των φανατικών που επιβεβαιώνουν τον αποκρουστικό χαρακτήρα του φανατισμού.

**Να βρεθεί το είδος των συλλογισμών στις παρακάτω παραγράφους**

16. Ο συλλογισμός στην παράγραφο είναι **παραγωγικός**. Το Συμπέρασμα προτάσσεται:

Π1: Όπου απουσιάζει ο ανταγωνισμός ο άνθρωπος δεν πλουτίζει τα εφόδιά του

Π2: Μέσα στη σχολική τάξη ο Δάσκαλος δε συναντά τον ανταγωνισμό από τους μικρούς του μαθητές.

Σ: Ο Δάσκαλος δεν πλουτίζει ούτε ανακαινίζει τα επιστημονικά του εφόδια και τις επαγγελματικές του δεξιότητες.

17. Ο συλλογισμός στην παράγραφο είναι **επαγωγικός**:

Π1: Η μεγάλη αντοχή του πνευματικού δημιουργού γεννιέται και συντηρείται από την ψυχή του.

Π2: Η φλογερή αγάπη προς το έργο του και η πίστη η αδιάσειστη στον προορισμό αυτού του έργου είναι οι μεγάλες πηγές της δύναμης του.

Π3: Αυτές (η πίστη και η αγάπη) δεν τον αφήνουν να λυγίσει.

Σ: Ο άνθρωπος που αγαπάει και πιστεύει αυτό που κάνει, ζει όρθιος με την ψυχή του.

18. Ο συλλογισμός στην παράγραφο είναι **παραγωγικός**:

Π1: Όταν αλλάζουν οι κοινωνικές συνθήκες, αλλάζουν, επίσης, οι ιδέες, οι πεποιθήσεις, οι μορφές της τέχνης, οι επιστημονικές αντιλήψεις και ούτω καθεξής.

Π2: Οι ιδέες, οι πεποιθήσεις, οι μορφές της τέχνης, οι επιστημονικές αντιλήψεις συνιστούν τον πολιτισμό και εκφράζονται μέσα από την εκπαίδευση.

Σ: Άρα το ανθρώπινο γένος είναι υποχρεωμένο να σχεδιάσει ένα νέο εκπαιδευτικό σύστημα και να διαμορφώσει τους όρους ενός νέου πολιτισμού.

19. Ο συλλογισμός στην παράγραφο είναι **επαγωγικός**:

Π1: Το δημοκρατικό πολίτευμα είναι εφικτό εκεί όπου όλα βρίσκονται στα μέτρα του ανθρώπου, όπου η άσκηση της εξουσίας κι ο έλεγχός της είναι άμεσα ή σχεδόν άμεσα, όπου το άτομο έχει υπόσταση.

Π2: Στη σύγχρονη εποχή δοκιμασία για τη ∆ημοκρατία είναι η ανάγκη να κυβερνήσει τεράστια ανθρώπινα σύνολα, που ξεπερνάνε τα φυσικά της μέτρα.

Σ: Η ∆ημοκρατία περνάει στον καιρό μας και δοκιμασία και κρίση

20. Ο συλλογισμός μέσα στην παράγραφο είναι **αναλογικός**, διότι από την ωφέλεια (ανεύρεση εργασίας) μιας επιμέρους δεξιότητας, της γλωσσομάθειας, οδηγείται στην πιθανή ωφέλεια μιας άλλης δεξιότητας, της γνώσης Η/Υ, για την ανεύρεση εργασίας.

**Να αξιολογήσετε τα παραδείγματα των επαγωγικών συλλογισμών που ακολουθούν:**

1. Όλοι οι παίκτες της Χ ομάδας είναι πολύ καλοί παίκτες. Άρα, η Χ ομάδα είναι μια πολύ καλή ομάδα.
2. Η λυρική, η επική και η τραγική ποίηση αναπτύχθηκαν στην Αρχαία Ελλάδα. Άρα, όλα τα είδη της ποίησης αναπτύχθηκαν στην Αρχαία Ελλάδα.
3. Ο Α είναι μαθητής και πηγαίνει σχολείο. Ο Β είναι μαθητής και πηγαίνει σχολείο. Ο Γ είναι μαθητής και πηγαίνει σχολείο. Ο Δ είναι μαθητής και πηγαίνει σχολείο. Ο Ε είναι μαθητής και πηγαίνει σχολείο.

Οι Α, Β, Γ, Δ,Ε, Ζ…είναι μαθητές και πηγαίνουν σχολείο.

Άρα, όλοι οι μαθητές πηγαίνουν σχολείο.

1. Στην Χ ομάδα υπάρχουν ορισμένοι πολύ καλοί παίκτες. Άρα, η Χ ομάδα είναι μια πολύ καλή ομάδα.
2. Ο Μιχαήλ είναι αγενής. Ο Μιχαήλ είναι Ρώσος. Άρα, όλοι οι Ρώσοι είναι αγενείς.

**Να εντοπίσεις τα είδη των επιχειρημάτων και να τα αξιολογήσετε ως προς την εγκυρότητα, την αλήθεια και την ορθότητά τους.**

1. Μετά το ατύχημα είχε πολύ έντονους πόνους στη μέση.

Ο βελονισμός τον βοήθησε να τους ξεπεράσει.

Άρα, ο βελονισμός θεραπεύει τους πόνους της μέσης.

1. Τα κοινωνικά προβλήματα είναι δυσεπίλυτα.

Η ανεργία είναι ένα κοινωνικό πρόβλημα.

Άρα, η ανεργία είναι ένα δυσεπίλυτο πρόβλημα.

1. Οι πλαστικές σακούλες μολύνουν το περιβάλλον.

Οι αλυσίδες τροφίμων χρησιμοποιούν πλαστικές σακούλες.

Άρα, οι αλυσίδες τροφίμων μολύνουν το περιβάλλον.

1. Στο Γιώργο αρέσουν οι επικίνδυνες δραστηριότητες.

Η διαδρομή μέσα στο δάσος είναι επικίνδυνη δραστηριότητα.

Άρα, στο Γιώργο θα αρέσει μια διαδρομή μέσα στο δάσος.

1. Αρκετοί μαθητές στο σχολείο μου ασχολούνται με τη μουσική.

Οι μαθητές αυτοί έχουν πολύ καλές σχολικές επιδόσεις.

‘Αρα, η ενασχόληση με τη μουσική επηρεάζει θετικά την επίδοση στο σχολείο.

1. Η οικονομική κρίση οδηγεί πάντοτε σε ακραία φαινόμενα.

Ο πόλεμος είναι ένα ακραίο φαινόμενο.

Άρα, η ευρωπαϊκή οικονομική κρίση θα οδηγήσει σε πόλεμο.

1. Οι άνθρωποι έχουν δύο πόδια.

Τα πτηνά έχουν δυο πόδια.

΄Αρα, οι άνθρωποι είναι πτηνά.

1. Η Ελλάδα είναι μια μικρή ευρωπαϊκή χώρα με υψηλό δείκτη ανεργίας.

Η Πορτογαλία είναι κι αυτή μια μικρή ευρωπαϊκή χώρα με αυξημένη ανεργία.

Άρα, όλες οι μικρές ευρωπαϊκές χώρες αντιμετωπίζουν το πρόβλημα της ανεργίας.

1. Ο Γιώργος Σεφέρης έχει τιμηθεί με το βραβείο Νόμπελ Λογοτεχνίας.

Ο Γιώργος Σεφέρης ήταν ποιητής.

΄Άρα, όλοι οι ποιητές βραβεύονται με Νόμπελ Λογοτεχνίας.